המופע של דרו קארי

המופע של דרו קארי (באנגלית: The Drew Carey Show) הייתה קומדיית מצבים אמריקאית, ששודרה במקור ברשת ABC האמריקנית בין ה-13 בספטמבר 1995 ל-8 בספטמבר 2004. עלילת הסדרה מתרחשת בעיר קליבלנד שבאוהיו, ובמרכזה עמדה דמותו של דרו קארי, אשר מגלם גרסה בדיונית של עצמו כעוזר למנהל כוח-אדם במשרד של חנות הכלבו הבדיונית "וינפרד-לאודר". הסדרה נוצרה על ידי קארי וברוס הלפורד.

בישראל הסדרה שודרה תחילה בערוץ 3 ובסטאר וורלד, מאוחר יותר בערוץ ביפ, ובהמשך בערוץ הוט קומדי סנטרל.

 סקירה כללית 
הדמות אותה מגלם דרו קארי בסדרה היא גרסה בדיונית של עצמו. קארי ציין בעבר שהדמות שלו מייצגת את האופן שבו חייו כנראה היו נראים אילו הוא לא היה הופך לשחקן. חלק גדול מהסדרה מתמקד באינטראקציות של קרי עם חבריו אשר כוללים את לואיס (ריאן סטיילס), אוסוולד (דידריך באדר) וקייט (כריסטה מילר) אשר במשך הסדרה הופכת לחברתו, אך לבסוף נפרדת ממנו, מתחתנת ועוברת לגואם, ובעקבות כך דרו מפתח מערכת יחסים עם קלי (סינתיה ווטרוס) בשתי העונות האחרונות של הסדרה.

במהלך שבע העונות הראשונות של הסדרה דרו עובד כעוזר למנהל כוח האדם במשרד של חנות הכלבו הבדיונית "וינפרד-לאודר" בעיר קליבלנד שבאוהיו. אחת מהקולגות של דרו במקום העבודה היא מימי בובק (קאתי קיני), אישה כבדת משקל ואקסצנטרית העוטה על פניה איפור רב במיוחד והיא אויבתו המושבעת של דרו. השניים הופכים לחברים טובים בהמשך הסדרה, בעיקר לאחר שמימי התאהבה והתחתנה עם אחיו של דרו, סטיב (ג'ון קרול לינץ').

בעונה הראשונה של הסדרה הבוס של דרו הוא מר בל (קווין פולק). בעונות המאוחרות יותר הבוס של דרו הוא האנגלי האקסצנטרי וחסר המזל נייג'ל וויק (קרייג פרגוסון). בשתי העונות האחרונות של הסדרה דרו מחליט לעזוב את מקום עבודותו על מנת לעבוד בחברה הקמעונאית המקוונת "Neverending Store" שהוקמה ומנוהלת על ידי אוון (קייל הווארד) וסקוט (ג'ונתן מנגום).

בנוסף לעבודה בחנות הקמעונאות דרו מנהל גם עסק צדדי קטן מהמוסך שלו, יחד עם אוסוולד, לואיס וקייט, במסגרתו הוא מוכר בירות עם קפאין.

סימן הזיהוי הייחודי של הסדרה היה ההומור הלא-שגרתי שלה, שכלל, לדוגמה, שיר פתיחה שבו תושבי העיר קליבלנד שרים בשבחה של העיר, פרקים שבהם אותגרו הצופים למצוא טעויות שנשתלו בכוונה תחילה, פרקים שכללו אלתור עם צוות הסדרה של מי השורה הזאת בכלל? וכיוצא בזה. בתוכנית צחק קארי על חסרי בית, סמים, זנות, אלכוהול, וגם על נהגי אוטובוס.

 הדמויות 
 הדמויות הראשיות 
 דרו אליסון קארי (דרו קארי) - הדמות הראשית בסדרה, עוזר למנהל כוח-אדם בחנות כלבו בקליבלנד, בשנות הארבעים לחייו. דמותו היא הדמות הטיפוסית של ה"לוזר" החביב, אך המצליחן ביותר מבין חבריו הקרובים, לואיס, אוסוולד וקייט, שעימם הוא מסתובב מאז ילדותם. המייסד והבעלים של בירה "באז" (בירה מיוחדת שהוא וחבריו מייצרים, העשויה משילוב של בירה וקפה. הם מייצרים אותה במוסך של דרו). יש לו מערכת יחסים ארוכה של שנאה עם מימי בובק. דרו היה מאוהב בקייט מאז שנות התיכון, אולם לקראת סוף הסדרה הוא מתאהב בקלי, ואף נולד לו תינוק איתה, שניות ספורות לפני שהשניים נישאים.
 אוסוולד לי הארוי (דיידריך ביידר) - חברו הנמוך והטיפש של לואיס, ונראה שהתכונה האחרונה היא המאפיינת במיוחד את דמותו. בשלב מסוים הוא ניסה לקבל הכשרה של אח, אולם נכשל. אוסוולד עבד בעונה הראשונה כדי ג'יי, אולם לאחר מכן הפך לשליח בחברה (פיקטיבית) בשם "גלובל פארסל". שמו הוא משחק מילים על שמו של לי הארווי אוסוואלד, רוצחו של ג'ון פ. קנדי.
 קייט או'בראיין (כריסטה מילר) - חברתם של דרו, לואיס ואוסוולד מאז הילדות. קייט היא קצת "טום-בוי", עצבנית וקלה להשגה. היא ואוסוולד כמעט התחתנו, אולם היא ביטלה את החתונה לאחר שאוסוולד ארגן לה חתונת-הפתעה. לאחר מכן גילתה קייט על אהבתו רבת-השנים של דרו אליה, והבינה שגם לה יש רגשות כלפיו. הם יצאו אחד עם השנייה במשך עונה, ואף התארסו, אולם לבסוף נפרדו בשל מחלוקות בנוגע להבאת ילדים לעולם. דרו וקייט אף נישאו לזמן קצר, אולם נישואים אלה היו בלתי חוקיים בשל נישואיו לחברתו-לשעבר ניקי. קייט עזבה את הסדרה בתחילת העונה השמינית, לאחר שנישאה לחייל מחיל הנחתים ועזבה את קליבלנד.
 לואיס מיכאלאנג'לו קיניסקי (ריאן סטיילס) - בן-זוגו הקומי של אוסוולד. סימני הזיהוי שלו הם גובהו (1.98 מטר) ונטייתו להעיר בנונשלנטיות הערות פוגעות ומשונות. בעל מנת משכל של 180. בשנות הארבעים לחייו, הוא עובד כשרת בחברה בשם "דראגקו". באחד הפרקים הוא מציין שלאחר ששחרר בטעות וירוס, הוא הורד לדרגת שרת מתפקיד שדרש לבישת חלוק מעבדה. בפרק אחד הוא עבר בדיקה רפואית עבור דרו, ונאלץ גם לעבור בדיקה פסיכיאטרית. התוצאות הראו שהוא לא יציב נפשית, ושייתכן שהוא מסוכן קרימינלית.
 מימי בובק (קת'י קיני) - המזכירה של מר בל ולאחר מכן של מר וויק. היא אישה כבדת משקל שעוטה על פניה איפור רב. עם זאת, היא בעלת ביטחון עצמי רב, והיא אויבתו המושבעת של דרו. המתיחות שלה על דרו כוללות, בין השאר, את הדבקת ידו למגזין פורנוגרפי, כיסוי שולחנו בזבל ואף שליחתו לסין. בשלב מאוחר של הסדרה היא נישאת לאחיו של דרו, סטיב, והופכת לאם לגאס, תמיד מכנה את דרו בשם החיבה "חזיר" (פיג באנגלית).
 נייג'ל וויק (קרייג פרגוסון) - הבוס הבריטי של דרו החל מהעונה השנייה וכלה בעונה השביעית. כמכור לקוקאין שנאלץ לעבור גמילה וכאדם מרושע ואכזרי, הוא מהווה פארודיה על הדמות הבריטית הטיפוסית כפי שהיא נתפסת לרוב בתוכניות אמריקניות. דרו והוא היו נשואים לזמן-מה נישואים פיקטיביים, כדי שהוא יוכל להשיג את הגרין קארד שלו. בעל שיטות ייחודיות לפיטורי עובדים. יש לו "אחד מהרבה דברים שלרוב האנשים יש שניים מהם", כפי שאמרה זאת מימי. ככל הנראה יש לו אשך אחד, פטמה אחת ובוהן אחת גדולה.
 סטיב קארי (ג'ון קרול לינץ') - אחיו של דרו, המתלבש בבגדי נשים. בשלב מסוים הוא הגיע לקליבלנד והשיג עבודה במחלקת הקוסמטיקה בחנות שדרו עובד בה. הוא מתאהב במימי, מתחתן עימה ונולד להם ילד משותף בשם גאס. בשלב מאוחר של הסדרה, הרעיון שלו כלובש בגדי נשים מושמט מקו הסדרה ללא הסבר ספציפי. הוא עוזב, ביחד עם קייט ומר וויק, בתחילת העונה השמינית.
 קלי ניומרק (סינתיה ווטרוס) - חברה ותיקה של דרו מהתיכון. היא הייתה עקרת בית עד שבעלה נטש אותה, וכשדרו פגש אותה שוב היא החלה לעבוד כחשפנית. דרו מצא לה עבודה כמלצרית בפאב "ורשה", שבו מבלים הוא וחבריו דרך קבע. היא תפסה את מקומה של קייט בסדרה, אם כי דמותה הייתה מאוד שונה; קלי הייתה כנראה הדמות הראשונה שהייתה באמת טובה לזולת, והיא הזדעזעה רבות ממעשיהן של שאר הדמויות.

 דמויות משנה 
 ג'רארד בל (קווין פולאק) - הבוס של דרו בעונה הראשונה בחנות הכלבו וינפרד-לאודר. לעולם לא ראו אותו, אלא רק שמעו את קולו בכריזה של מכשיר הטלפון של דרו. הוא עשה רושם של אדם מרוכז בעצמו, שניהל רומן עם אחת מעובדות המשרד. בפרק האחרון של העונה הראשונה, מר בל נראה לעיני המצלמה, כשהוא עוזב את המשרד לאחר שפוטר מעבודתו. את מקומו תפס לאחר מכן מר וויק.
 לארי אלמדה (איאן גומז) - אחד מעמיתיו לעבודה של דרו בחנות הכלבו וינפרד-לאודר. בהמשך הסדרה הוא עובד כשדכן.
 נורה (ג'יין מוריס) - אחת מעמיתיו לעבודה של דרו בחנות הכלבו וינפרד-לאודר.
 גברת קולדר (נאן מרטין) - הבעלים הקשישה והקשוחה של חנות הכלבו וינפרד-לאודר.
 צ'אק (קלי פרין) - המאבטח בחנות הכלבו וינפרד-לאודר.
 ג'יי קלמנס (רוברט טורטי) - החבר של קייט מהתיכון. אף על פי שהוא לכאורה גבר חביב וכריזמטי בסופו של דבר הוא בוגד בקייט ובעקבות כך מסתיימת מערכת היחסים ביניהם.
 ניקי פיפר (קייט וולש) - אחת מהחברות של דרו.
 שרון ברידג'ס (ג'ניקה ברגר) - אחת מחברותיו של דרו. אישה קשוחה אשר עובדת כשיפוצניקית.
 ליסה רובינס (קייטי סלברסטון) - אחת מחברתיו של דרו. הייתה בשלב מסוים עובדת בחנות הכלבו וינפרד-לאודר.
 טוני (ביל קובס) - נהג אוטובוס ידידותי אשר לעיתים רבות מקיים אינטראקציות עם דרו ויתר הדמויות המרכזיות.
 סקוט (ג'ונתן מנגום) - אחד מהבוסים של דרו ב-"Neverendingstore.com", שם דרו עובד לאחר שעזב את חנות הכלבו וינפרד-לאודר.
 אוון (קייל הווארד) - מנהל זמני באחד בחנות הכלבו וינפרד-לאודר. נוטה להות מתנשא ויש לו חיכוכים רבים עם דרו.
 טריילור (קייטלין אולסון) - עובדת יחד עם דרו ב-"Neverendingstore.com". אדם שאפתן במיוחד.
 ספידי הכלב (ספידי) - הכלב האהוב של דרו.
 טים (טים או'רורק) - הברמן במקום הבילוי האהוב על החבורה.

 שירי הפתיחה 
 "Moon Over Parma" בביצוע דרו קארי - 1995
 "Five O'Clock World" בביצוע הווגס - 1996-1997
 "Cleveland Rocks" בביצוע The Presidents of the United States of America (במקור של איאן האנטר) - 1997-2002
 וריאציות על שלושת השירים, מבוצעות על ידי אמנים שונים - 2002–2004

 מדיה ביתית 
ב-28 בפברואר 2006 יצאה לשווקים תקליטור ה-DVD "The Drew Carey Show: TV Favorites" הכולל שישה פרקים נבחרים של הסדרה. הפרקים שנכללו ב-DVD היו הפרקים "Pilot", "Playing the Unified Field" ,"We'll Remember Always, Evaluation Day" ,"Drew Blows His Promotion" ,"My Best Friend's Wedding", ו-.

ב-24 באפריל 2007 יצא לשווקים מארז DVD הכולל את העונה הראשונה של הסדרה.

קישורים חיצוניים

הערות שוליים

קטגוריה:קומדיות מצבים אמריקאיות
קטגוריה:קליבלנד
קטגוריה:קרוס-דרסינג בקולנוע ובטלוויזיה

קטגוריה:אוהיו: תרבות
קטגוריה:ABC: תוכניות וסדרות
קטגוריה:סדרות טלוויזיה אמריקאיות שעלו לשידור בשנת 1995
קטגוריה:תוכניות טלוויזיה שמתרחשות באוהיו